নলেনগুড়ের রসগোল্লা থেকে ডিমনেটাইজেশন, ভারতীয় সংগীতে পাশ্চাত্যের প্রভাব থেকে লোকসংগীত, কলকাতা সাক্ষী থাকল ছবি তথা সংগীতের দুনিয়ার তিন দিকপালের তারকা-যাপনের। জাভেদ আখতার, বিশাল ভরদ্বাজ এবং শঙ্কর মহাদেবন। আয়োজনে রয়্যাল স্ট্যাগ ব্যারেল সিলেক্ট পারফেক্ট স্ট্রোক্‌স।
কলকাতা কানেকশন
জাভেদও ব্যতিক্রম নন। রসগোল্লা আর মিষ্টি দই ছাড়া এখানকার আর কী ভাল লাগে? ‘‘আপনার এই প্রশ্নটা ভাল লাগল,’’ বলেই হেসে ফেললেন। রসগোল্লা তিনি ভালবাসেন বটে। তবে গুড়ের রসগোল্লা। কথায় কথায় জানিয়ে দিলেন, রীমা কাগতির সঙ্গে একটা ছবির কাজ করছেন। সেই ছবির মুখ্য চরিত্র বাঙালি। আর উচ্ছ্বসিত প্রশংসা করলেন ‘ডিয়ার জিন্দেগি’র। ‘‘শাহরুখ খান খুব ভাল কাজ করেছে। অ্যান্ড দিস গার্ল আলিয়া ভট্ট ইজ আনবিলিভেব্‌ল! আমার তো এই ছবিটার সঙ্গে কোনও সম্পর্ক নেই। ফলে কোনও স্বার্থ ছাড়াই বলছি, ভাল ছবি যদি পছন্দ করেন তাহলে অবশ্যই ‘ডিয়ার জিন্দেগি’ দেখবেন।’’
 
গান অন্তহীন
বলিউডের গানে সময়ের সঙ্গে যে পরিবর্তন এসেছে, সে ব্যাপারেও বলছিলেন শিল্পী, ‘‘সংগীত হল ফ্যাশনের মতো। পাল্টাতেই থাকে! কোনও কোনও জিনিস নতুনভাবে ফিরে আসে। আর সিনেমার সঙ্গে সঙ্গে সংগীতের ধরন তো পাল্টাবেই। এখনকার গানের মেজাজটা যেমন মূলত ক্লাবের কথা মাথায় রেখে! বিট্‌সের উপরেই ফোকাস বেশি। আরেকটু গভীরতা হয়তো দরকার। আমি অবশ্য আশাবাদী, যে ভবিষ্যতে দারুণ সংগীত শুনতে পাব আমরা।’’ এখনকার গীতিকারদের মধ্যেও প্রতিভার অভাব নেই, মত তাঁর, ‘‘ইরশাদ কামিল, স্বনন্দ কিরকিরে দারুণ কাজ করছে। কিন্তু ছবির ন্যারেটিভের সঙ্গে খাপ খাইয়ে তো গান তৈরি হবে। ‘জিন্দা জ্বলা দুংগা’র মতো ছবিতে তো ‘জানে উয়ো ক্যায়সে লোগ থে জিনকে’র মতো গান থাকবে না, তাই না?’’ বিশাল তো বলেই দিলেন, ‘‘আমি পরিচালক হয়েইছিলাম যাতে নিজের ছবিতে সংগীত পরিচালনা করতে পারি। কারণ যে ধরনের সংগীত করতে চাইছিলাম, ফিল্ম ইন্ডাস্ট্রিতে তার সুযোগ পাচ্ছিলাম না। তাই নিজেকেই ঘষেমেজে ফিল্মমেকার বানিয়ে ফেললাম!’’
 
পূর্ব-পশ্চিম
বলিউডে পাশ্চাত্য সংগীতের প্রভাবের কথাও উঠে এল এর মাঝে। শঙ্কর মনে করিয়ে দিলেন এই ধারা হালের নয়, ‘‘ওয়ক্ত নে কিয়া কেয়া হসিন সিতম’  গানটা শুনেছেন নিশ্চয়ই? ইট ইজ ব্যাক্‌ড বাই অ্যান অপেরা।’’ পঙ্কজ মল্লিকের প্রসঙ্গ তুললেন জাভেদ, ‘‘পঙ্কজের গানগুলো কোনও রাগকে আধার করেই। কিন্তু অর্কেস্ট্রেশন ওয়েস্টার্ন! এমনকী, ট্রাম্পেটও ব্যবহার করা হয়েছে। ভারতীয় ছবির গানে তো ফিউশন হচ্ছে তিরিশের দশক থেকেই!’’ এখনও যার ব্যতিক্রম হয়নি। ‘‘লাক বাই চান্স’ ছবিতে আমি আর জাভেদজি একটা গান বানিয়েছিলাম ‘সপনো সে ভরে নয়না’ বলে। শুনলে মনে হবে শাস্ত্রীয় সংগীতের চলন। কিন্তু অর্কেস্ট্রেশন ড্রাম্‌স আর বেস’এর,’’ উদাহরণ দিলেন শঙ্কর। আর বিশাল বললেন লোকসংগীতের গুরুত্বের কথা, ‘‘এভরিথিং হ্যাজ কাম আউট অফ ফোক মিউজিক। আমার কাজের ক্ষেত্রে বলতে পারি, ‘ওমকারা’ আর ‘ইশকিয়া’র গানে লোকসংগীতের প্রভাব ছিল।’’
 
মানি টক্‌স
জাভেদের টুইটার হ্যান্ডলে লেখা রয়েছে, তিনি ‘ডাই হার্ড অপটিমিস্ট’। ডিমনেটাইজেশনের বাজারেও কি ততটাই আশা রয়েছে মনে? ‘‘ওহ্‌ ইয়েস,’’ চটজলদি জবাব এল। ‘‘এগুলো তো একেকটা ফেজ। সবচেয়ে বড় হল নেশন। রাজনীতি দেশকে প্রভাবিত করতে পারে। কিন্তু দেশের চেয়ে বড় নয়। কারণ, দেশ মানে সাধারণ মানুষ। আপনি এখন চারপাশে যা দেখছেন তাতে যদি খুশি না হন, আমি আপনাকে আশ্বাস দিচ্ছি যে দেশের মানুষ বোকা নন। নিজেদের জন্য কোনটা ভাল, তাঁরা ঠিকই বুঝবেন। সেভাবেই সিদ্ধান্ত নেবেন। তাই আশা ছাড়বেন না,’’ বললেন জাভেদ। এই পরিস্থিতিতে শিল্পীদের টাকাপয়সার লেনদেনে অসুবিধা হচ্ছে না? ‘‘কী জানি! আমি তো নগদে পেমেন্ট নিই না, তাই বলতে পারব না,’’ বললেন শঙ্কর।